
RAPORT
referitor la acţiunea tematică de control pentru
verificarea conformităţii apelor de îmbăiere – AUGUST 2026

În conformitate cu Planul naţional de acţiuni tematice de control în sănătate publică pentru anul 2026 şi ţinând cont de atribuţiile Ministerului Sănătăţii de a asigura verificarea conformităţii apelor de îmbăiere, în calitate de autoritate competentă în acest domeniu (HG nr. 88/2004 pentru aprobarea Normelor de supraveghere, inspecţie sanitară şi control al zonelor naturale utilizate pentru îmbăiere, cu modificările şi completările ulterioare, HG nr. 459/2002 privind aprobarea Normelor de calitate pentru apa din zonele naturale amenajate pentru îmbăiere, cu modificările şi completările ulterioare, HG nr. 546/2008 privind gestionarea calităţii apei de îmbăiere, cu modificările şi completările ulterioare, Ordinul nr. 119/2014 pentru aprobarea Normelor de igienă şi sănătate publică privind mediul de viaţă al populaţiei), Inspecţia Sanitară de Stat a organizat şi coordonat în perioada 01.07 – 31.08.2026 acţiunea tematică de control pentru verificarea conformităţii apelor de îmbăiere, cu două perioade de raportare (pentru luna iulie și august).

Obiectivele acţiunii tematice au constat în:
· evaluarea calităţii apei de îmbăiere în zone naturale neamenajate
· controlul zonelor naturale de îmbăiere amenajate 
· verificarea respectării normelor de igienă la bazinele de înot, piscine şi ştranduri
· prelevare probe de apă.

În cadrul acestei acţiuni au fost efectuate următoarele controale:
· evaluarea calităţii apei de îmbăiere în zone naturale neamenajate pentru 5 zone catagrafiate;
· controlul zonelor naturale de îmbăiere amenajate pentru 27 zone catagrafiate; 
· verificarea respectării normelor de igienă la 440 obiective din care 42 bazine de înot, 344 piscine şi 54 ştranduri.
Pentru deficienţele constatate în cadrul controalelor din luna august 2026 privind verificarea respectării normelor de igienă în zonele naturale amenajate, neamenajate, la bazinele de înot, piscine şi ştranduri au fost aplicate următoarele sancţiuni contravenţionale:
· Amenzi:  91 în valoare de 508.700 lei
· Avertismente: 73
· Suspendarea activității la 3 obiective (2 piscine și 1 ștrand).
	
I. Evaluarea calităţii apei de îmbăiere în zone naturale neamenajate
În cele 5 puncte de monitorizare a calităţii apei de îmbăiere în zone naturale neamenajate (ex. Arad, Botoșani, Constanța, Covasna) au fost recoltate 6 probe de apă care au fost conforme.

II. Controlul zonelor naturale de îmbăiere amenajate 
În cele 27 zone catagrafiate sunt monitorizate 29 puncte privind calitatea apei în zone de îmbăiere amenajate (ex. Brăila, Constanța, Ialomița, Prahova, Sibiu), fiind recoltate pe durata controlului 3 probe de apă care au fost conforme. 

Pentru neconformitățile identificate (lipsa sau neavizarea autorizației sanitare de funcționare), inspectorii sanitari au aplicat următoarele sancțiuni contravenționale:
· Amenzi:  16 în valoare de 100.000 lei
· Avertisment: 1

III. Verificarea respectării normelor de igienă la bazinele de înot, piscine şi ştranduri 

Pe parcursul acţiunii de control la bazinele de înot, piscine şi ştranduri au fost recoltate 457 probe de apă, din care 330 probe au fost conforme (circa 72%), 125 probe au fost neconforme (circa 27%), iar 2 probe erau în lucru la data comunicării la Inspecția Sanitară de Stat a rapoartelor de control de către DSP-uri. 
Normele de igienă privind bazinele de înot, piscine şi ştranduri fac referire în principal la următoarele aspecte: elemente legate de construcţia bazinelor/piscinelor, parametrii de analiză microbiologică şi frecvenţa de recoltare pentru apa de îmbăiere, evaluarea calităţii apei de îmbăiere, ritmului de primenire al apei şi de spălare şi dezinfecţie a bazinelor, registre, regulamente privind utilizarea piscinelor/bazinelor.

Pentru neconformitățile identificate, inspectorii sanitari au aplicat următoarele sancțiuni contravenționale:
· Amenzi:  75 în valoare de 408.700 lei
· Avertismente: 72
· 3 suspendări de activitate – DSP Harghita (1 ștrand), DSP Ialomița (1 piscină), DSP Neamț (1 piscină).

Principalele neconformităţi privind normele de igienă în zonele naturale amenajate, neamenajate, la bazinele de înot, piscine şi ştranduri identificate în cadrul controalelor efectuate de către inspectorii sanitari sunt:       
· neasigurarea calității apei de îmbăiere (parametri de calitate fizico-chimici) conform normelor prevăzute de reglementările legale în vigoare;
· lipsă contract de monitorizare a calității apei de îmbăiere;
· lipsa buletinelor de analiză privind calitatea apei de îmbăiere;
· lipsa registrului de monitorizare a calității apei de îmbăiere sau acesta nu este completat corespunzător;
· lipsă pediluviu destinat dezinfecției picioarelor utilizatorilor la intrarea în bazin;
· nemarcarea vizibilă a adâncimii piscinei;
· neîntocmirea și/sau neafișarea regulamentului privind modul de utilizare a piscinei;
· neincluderea în Regulamentul privind utilizarea piscinei a tuturor informațiile obligatorii (de ex. capacitatea proiectată cu numărul maxim de utilizatori acceptați simultan în bazin și interzicerea accesului în piscine al persoanelor purtătoare de boli transmisibile, plăgi deschise, dermite sau dermatoze);
· nerespectarea frecvenței și evidențierii permanente a determinărilor parametrilor fizici de evaluare a calității apei, limpezimea și temperatura;
· neîntocmirea planului de supraveghere și control intern al piscinei sau acesta este incomplet;
· neînregistrarea zilnică a operațiunilor de monitorizare a apei de piscină;
· nemonitorizarea bilunară a apei de îmbăiere cu laborator acreditat;
· neactualizarea procedurilor de curățenie și dezinfecție cu toate produsele;
· lipsa din dotarea unității a produselor biocide sau utilizarea incorectă a acestora;
· neutilizarea de produse biocide conform indicațiilor producătorului;
· utilizarea produselor biocide cu termen de valabilitate expirat; 
· neprezentarea avizelor pentru produsele biocide;
· neigienizarea spațiului pentru depozitarea produselor biocide;
· lipsa înregistrărilor privind dezinfecția apei și a produselor biocide utilizate;
· neamenajarea corespunzătoare a spațiului pentru depozitarea produselor biocide;
· neefectuarea curățeniei și dezinfecției curente la grupurile sanitare;
· neefectuarea operațiunilor de dezinsecție – deratizare;
· neetichetarea materialelor de curățenie pe spații de lucru;
· neprezentarea fișelor de aptitudine pentru personalul lucrător;
· personal neinstruit pentru activităţi de salvamar;
· neasigurarea personalului calificat ca salvator acvatic;
· lipsă trusă de prim ajutor sau aceasta este incompletă; unele materiale sanitare au termen de valabilitate expirat;
· lipsă certificate de absolvire pentru instruirea privind însușirea noțiunilor fundamentale de igienă;
· lipsa controlului medical periodic.
                   
Pentru asigurarea protecţiei sănătăţii, inspectorii sanitari vor continua acţiunile de control privind verificarea conformităţii apelor de îmbăiere pentru luna august 2026, la care au fost depistate deficienţe şi abateri de la prevederile legislative în vigoare.

